
REPUBLIKA HRVATSKA
TRGOVAČKI SUD U PAZINU 

     St-211/2026-40

Z A P I S N I K 
sastavljen kod Trgovačkog suda u Pazinu, 
19. listopada 2026. o izvještajnom ročištu u stečajnom postupku nad dužnikom
MUJKIĆ d.o.o. Rovinj – Rovigno, Ulica 43. istarske divizije - Via della 43. a divisione istriana 25A, OIB 21279060538, MBS 040292590


OD SUDA NAZOČNI:
Ivan Dujić, stečajni sudac
Jasmina Matika, zapisničarka

Utvrđuje se da su na izvještajnom ročištu nazočni:

-	stečajna upraviteljica Iva Pinjuh Stjepović, na daljinu  
-	za vjerovnika GRATIS d.o.o., pun. Goran Okmaca, odvjetnik u Pazinu, u sudnici
-	za vjerovnika Sejda Šabića, pun. Nikola Ivošević, odvjetnik u Rovinju, u sudnici
-	za vjerovnika Erste&Steiermarkische bank d.d., pun. Toni Štifanić, odvjetnik u Odvjetničkom društvu Maćešić i partneri iz Rijeke, u sudnici
-	za Republiku Hrvatsku, zamjenica u ŽDO u Puli, Blanka Cotman Kalac, na daljinu

Početak u 13:30 sati.

Otvara se 

SKUPŠTINA VJEROVNIKA (IZVJEŠTAJNO ROČIŠTE)

	Utvrđuje se da je stečajna upraviteljica podnijela izvješće o tijeku stečajnog postupka i stanju stečajne mase, a koji će obrazložiti na ročištu.

	Stečajna upraviteljica ukratko usmeno iznosi izvješće i navodi da ustraje kod svega iznesenog u podnesenom pisanom izvješću. 

	Na upit suda stečajna upraviteljica odgovara da opremu za građevinarstvo predlaže unovčiti slobodnom pogodbom na temelju javno prikupljenih ponuda i to na mjesečnoj razini, poziv za koje će objaviti na sudačkoj mreži, Hrvatskoj gospodarskoj komori, Internet oglasniku Njuškalo te predlaže iste unovčiti po najvišim ponudama s time da će se ponude otvarati kod nje radi uštede troška a podredno kod javnog bilježnika ako tako odluči skupština vjerovnika.

	Na upit suca vezano za kombi Mercedes V klase, navodi da je Nermin Mujkić izjavio da je isti predao trećoj osobi radi povrata dugovanja po pologu garancije ali da nije htio otkriti o kojoj trećoj osobi se radi te je stoga ona predložila da sud zatraži potragu za tim vozilom od strane policije. 

	Na upit vezano uz potraživanja stečajna upraviteljica navodi da je svim dužnicima stečajnog dužnika uputila poziv na uplatu, da je nekoliko dužnika odgovorilo osporavajući svoje dugovanje te su dostavili određene isprave. U sljedećem izvješću će stečajna upraviteljica navesti sadržaj odgovora i isprave kojima se raspolaže. 
	Inače na računu stečajnog dužnika se nalazi iznos od 37.636,52 eura te će isti poslužiti za troškove postupka.

	Na upit pun. GRATIS d.o.o. stečajna upraviteljica navodi da je u tijeku računovodstvena provjera vezano uz tražbine prema Nerminu i Agati Mujkić po osnovi pozajmica i podizanja novca iz blagajne te će biti potrebno pokrenuti postupak radi naplate a vjerojatno i podnijeti kaznenu prijavu protiv istih. O daljnjim radnjama će stečajna upraviteljica izvijestiti u sljedećem izvješću.

	 Utvrđuje se da je skupština vjerovnika jednoglasno donijela slijedeće

O D L U K E

1. Prihvaća se u cijelosti izvješće stečajne upraviteljice.
2. Poslovanje dužnika neće se nastaviti.
3. Odobrava se predračun troškova stečajnom upravitelju.
4. Ovlašćuje se stečajna upraviteljica unovčiti opremu za građevinarstvo na način kako je predloženo na ovom ročištu.
5. Ovlašćuje se stečajna upraviteljica, ukoliko to ocijeni opravdanim, izdati odvjetniku punomoć za pokretanje postupaka prisilne naplate potraživanja od dužnikovih dužnika.


S obzirom da se ročište održava i na daljinu, prisutni na daljinu potvrđuju da su tijek sastava zapisnika pratili putem zvučnika i putem ekrana na svojim računalima te da nemaju prigovora na sastav zapisnika koji neće potpisivati a objaviti će se na e-Oglasnoj ploči suda.



Dovršeno u 13:58 sati.



Stečajna upraviteljica		     Stečajni sudac	                               Vjerovnici  	



                                                            Zapisničarka			   

